Diari Oficial de la Generalitat Valenciana


Sumari del DOGV 6253, del 26-04-2010 (2010/3973)

Aprovació de les bases particulars per a la selecció i adjudicació del Programa d'Actuació Integrada de la Unitat d'Execució Única del Sector SUZ-3 Residencial del Sòl Urbanitzable de Massalfassar.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6253

Data del DOGV
:   26-04-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/3973


Data del document
:   01-04-2010

Organisme emissor
:   Ajuntament de Massalfassar

Tipus de document
:   Anunci

Correcció d'errades

 Descriptors 

:   * Massalfassar
    * administració local
    * pla d'urbanisme

Aprovació de les bases particulars per a la selecció i adjudicació del Programa d'Actuació Integrada de la Unitat d'Execució Única del Sector SUZ-3 Residencial del Sòl Urbanitzable de Massalfassar. [2010/3973]  
El Ple de l'Ajuntament de Massalfassar, en sessió celebrada el dia 4 de març del 2010, va adoptar, entre altres, l'acord següent:  
«Primer. Iniciar el procediment per a la programació per gestió indirecta del sector 3 residencial del sòl urbanitzable del Pla General de Massalfassar. Aquesta iniciació suposa l'admissió de la sol·licitud formulada per la mercantil Casas Bioclimáticas, SL, en el sentit que deriva dels informes emesos.  
Segon. Aprovar les bases particulars redactades pels serveis municipals per a la convocatòria del concurs de programació de l'esmentat procediment. La publicació de les bases aprovades en el Diari Oficial de la Comunitat Valenciana produirà els efectes disposats en els articles 289.1 i 290.1 del ROGTU, i, particularment, la suspensió de llicències definitives d'obres i activitat.  
Tercer. Ordenar la publicació de l'anunci del concurs a què es fa menció en els articles 132 de la LUV i 291 del ROGTU, i que es complisquen els altres tràmits preceptius d'impuls fins a la formalització de l'oportú conveni d'adjudicació».  
Aquest acord, de conformitat amb el que estableix l'article 109 de la Llei 30/1992, de 26 de novembre, posa fi a la via administrativa. Contra aquest acte es podrà interposar, amb caràcter potestatiu, un recurs de reposició, o impugnar-se directament davant de la jurisdicció contenciosa administrativa.   
En el cas que s'opte per la interposició del recurs de reposició, es farà davant de l'òrgan municipal que va dictar l'acte i en el termini d'un mes comptador des de l'endemà de la publicació d'aquest; caldrà tindre en compte que la interposició del recurs impedirà, fins a la seua resolució expressa o desestimació presumpta, la utilització de la via contenciosa administrativa. El recurs s'ha de resoldre i notificar en el termini d'un mes; altrament, s'entendrà desestimat i quedarà expedita la via contenciosa administrativa.  
En el cas que decidisca interposar un recurs contenciós administratiu directament, ho farà, de conformitat amb el que disposen els articles 8, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, davant dels jutjats contenciosos administratius de València, en el termini de dos mesos comptador des de l'endemà d'aquesta publicació.  
Tot això sense perjudici que puga exercir qualsevol altra acció o recurs que estime convenient en defensa dels seus drets.  
Bases particulars per a la selecció i adjudicació del Programa d'Actuació Integrada de la Unitat d'Execució Única del Sector SUZ-3 Residencial del Sòl Urbanitzable de Massalfassar  
I. Objecte del contracte  
Aquest contracte té com a objecte el desenvolupament i execució del programa d'actuació integrada que s'especifica en aquestes bases particulars (annex I, apartat A), en les quals es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada i d'un urbanitzador per al desenvolupament urbanístic de l'actuació.  
II. Règim jurídic (art. 286.1.a del Reglament d'Ordenació i Gestió Territorial i Urbanística)  
Aquest contracte té naturalesa jurídica especial, i en tot allò no previst en aquestes bases particulars, seran aplicables la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, i les bases generals de programació.  
Seran aplicables de forma supletòria les disposicions incloses en el títol II del llibre IV de la Llei 30/2007, de Contractes del Sector Públic, i les que estableix el Reglament General de la Llei de Contractes de les Administracions Públiques, aprovat per Reial Decret 1098/2001, de 12 d'octubre, així com les normes que regulen la contractació administrativa de les entitats locals que hi siguen aplicables.  
En cas de contradicció entre els documents contractuals adés esmentats, l'ordre de prelació serà el següent: Preceptes imperatius de la legislació urbanística i de contractes de les administracions públiques, bases generals de programació, bases particulars de programació i contracte per al desenvolupament i execució del programa d'actuació integrada.  
III. Ordenació urbanística vigent (art. 131.2.a Llei Urbanística Valenciana)  
L'ordenació urbanística vigent en l'àmbit d'actuació és la que figura en l'apartat B) de l'annex I  
IV. Memòria de necessitats i objectius del programa d'actuació integrada (art. 131.2.b Llei Urbanística Valenciana)  
1. Memòria de necessitats:  
Haurà de justificar-se en la proposta de programació la necessitat d'abordar un desenvolupament urbà harmònic, amb un nou model que signifique una oferta de desenvolupament immobiliari, residencial, terciari i industrial d'alta qualitat, aprofitant al màxim les condicions naturals i d'accessibilitat del territori.  
2. Objectius de la programació:  
a) Gestionar la transformació jurídica de les finques afectades pel programa. En aquest sentit l'urbanitzador estarà obligat a:  
· Sol·licitar als corresponents registres (de la propietat i cadastre), tota la informació de les finques i titulars de drets i deures inclosos en l'actuació.  
· En cas d'existir parcel·les semiconsolidadas, efectuar-ne un estudi fefaent, amb la proposta de solució en els termes que disposa el capítol III del títol I de la Llei Urbanística Valenciana.   
· Presentar per a la seua aprovació el projecte de reparcel·lació.  
· Pagar els creditors nets abans que la reparcel·lació arribe al Registre de la Propietat.  
· Inscriure al Registre de la Propietat les noves finques resultants, especialment les destinades al domini públic.  
· Fer constar al Registre de la Propietat les afeccions existents (carreteres, ferrocarril, barrancs i altres).  
· Cancel·lar les finques cadastrals aportades a la reparcel·lació i inscriure les resultants al Cadastre.  
· Qualssevol altres actuacions necessàries per a la transformació jurídica de les finques afectades.   
b) Urbanitzar completament la unitat o unitats d'execució que constitueixen l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa (definint-se, a nivell general, aquelles obres necessàries per a garantir els serveis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents, i per a això caldrà:   
· Aportar informes d'aquelles administracions sectorials les competències de les quals resulten afectades per l'actuació (carreteres, xarxa ferroviària, domini públic hidràulic, domini públic marítimoterrestre i altres).  
· Presentar, si pertoca, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
· Incloure en el projecte d'urbanització la construcció de les següents obres complementàries que calgueren.   
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració gratuïtament. A aquests efectes:   
· L'urbanitzador efectuarà la seua inscripció al Registre de la Propietat i en traslladarà a l'administració el certificat corresponent.  
· Els lliurarà en perfectes condicions, una vegada concloses les obres d'urbanització, i n'estendrà la corresponent acta de lliurament.  
f) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de forma gratuïta.   
g) Ordenar el repartiment equitatiu de les càrregues i beneficis de l'actuació entre els afectats. (L'Ajuntament, en els supòsits en què pertoque el deure de cessió previst en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, haurà d'establir els criteris de valoració i la seqüència per a fer efectiu el deure.)  
h) Establir terminis per a edificar els solars resultants de l'actuació urbanitzadora, incloent un cronograma on s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.  
i) Si pertoca, i amb caràcter complementari, es fixen com a objectius a càrrec de l'urbanitzador, i sense que siguen transferibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
Tot això de conformitat amb el que estableix l'apartat C) de l'annex I.  
V. Paràmetres urbanístics (art. 131.2.c Llei Urbanística Valenciana)  
Els paràmetres urbanístics són els establits en la fitxa de gestió que figura en l'apartat D) de l'annex I   
VI. Criteris i objectius territorials (art. 131.2.a Llei Urbanística Valenciana)  
Els criteris i objectius territorials són els que s'estableixen en l'apartat E) de l'annex I   
VII. Criteris d'ordenació urbanística (art. 131.2.a Llei Urbanística Valenciana)  
1. Els criteris d'ordenació urbanística són els que s'estableixen en l'apartat F) de l'annex I  
VIII. Objectius d'edificació privada (art. 131.2.e Llei Urbanística Valenciana)  
1. Els objectius d'edificació privada són els establits en l'apartat G) de l'annex I.  
2. Les condicions de les parcel·les edificables, el volum i forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables i en l'apartat G) de l'annex I.  
3. S'estableix l'obligació de simultaniejar la urbanització i l'edificació en el percentatge mínim establit en l'apartat G) de l'annex I.  
L'autorització per l'Ajuntament de llicències d'edificació simultània a la urbanització requerirà, en tot cas, l'adhesió prèvia del peticionari de la llicència, al plec de condicions d'edificació i urbanització simultània que s'adjunta com a annex I de les bases generals; i l'assumpció expressa per part del peticionari de la llicència, en formular la seua sol·licitud, de les obligacions imposades a càrrec del promotor en el plec esmentat.  
IX. Prescripcions tècniques dels documents d'ordenació i gestió (art. 131.2.f Llei Urbanística Valenciana)  
Hauran d'enumerar-se detalladament tots els documents tècnics d'ordenació i gestió que haurà de presentar l'aspirant a urbanitzador (pla parcial, document de justificació integració territorial, estudi de paisatge, ...) així com les prescripcions tècniques i formals que hauran de respectar-se en la seua elaboració i presentació davant de l'administració (maqueta, suport digital ...), de conformitat amb el que estableix l'apartat H) de l'annex I.   
X. Prescripcions tècniques del projecte d'urbanització (art. 131.2.h Llei Urbanística Valenciana)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, havent de complir el que estableix l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenvolupa. En cap cas, podrà incloure determinacions sobre l'ordenació, règim del sòl o de l'edificació.  
Inclourà tots els documents que assenyala l'article 156.1 de la Llei Urbanística Valenciana i l'article 350 del Reglament d'Ordenació i Gestió Territorial i Urbanística.  
Seran, en tot cas, plecs de prescripcions tècniques i de condicions de seguretat i salut del projecte d'urbanització els de l'Institut Valencià de l'Edificació (IVE) que estigueren vigents en el moment de presentar-se l'alternativa tècnica del programa. El projecte d'urbanització incorporarà com a part de la seua documentació els esmentats plecs -podent fer-ho per simple remissió-, sense perjudici d'incorporar una addenda per a regular aspectes singulars de l'obra que no s'hi preveuen, els quals no contradiran, en cap cas, les prescripcions que ja figuren en els esmentats plecs.   
Serà, en tot cas, el quadre de preus del projecte d'urbanització el de l'Institut Valencià de l'Edificació (IVE) que estiga vigent en el moment de presentar-se l'alternativa tècnica del programa. El projecte d'urbanització incorporarà com a part de la seua documentació l'esmentat quadre -podent fer-ho per simple remissió-, sense perjudici d'incorporar una addenda per a establir els preus corresponents als elements singulars de l'obra que no s'hi perveuen, els quals no contradiran, en cap cas, els preus que ja figuren en l'esmentat quadre.  
XI. Preu de licitació (art. 286.1.h del Reglament d'Ordenació i Gestió Territorial i Urbanística)  
El preu de licitació, que serveix exclusivament de base per al càlcul de la garantia provisional, és l'establit en l'apartat I) de l'annex I, d'acord amb el que preveu l'article 140.1 de la Llei Urbanística Valenciana.  
XII. Terminis de desenvolupament i execució del programa (art. 131.2.i Llei Urbanística Valenciana i art. 286.1.I del Reglament d'Ordenació i Gestió Territorial i Urbanística)  
S'estableixen, en l'apartat J) de l'annex I els següents terminis màxims per a l'execució de les següents actuacions per part de l'urbanitzador:   
A) Termini màxim per a la selecció de l'empresari constructor de l'obra civil d'urbanització, comptat des de l'aprovació del projecte de reparcel·lació.   
B) Termini màxim per a la presentació del projecte de reparcel·lació.  
C) Termini màxim per a l'execució de les obres d'urbanització, comptador des de la selecció de l'empresari constructor.  
D) Termini màxim d'edificació dels solars, comptador des de la recepció de les obres d'urbanització.  
XIII. Capacitat per a ser urbanitzador  
1. Podran participar en el concurs per a la selecció i adjudicació d'aquest programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i que complisquen les condicions de solvència econòmica i financera, tècnica i professional exigibles segons aquestes bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 49 de la Llei 30/2007, de Contractes del Sector Públic.  
XIV. Solvència econòmica i financera (art. 131.2.m Llei Urbanística Valenciana)  
La justificació de la solvència econòmica i financera de l'urbanitzador s'acreditarà per un o alguns dels mitjans següents:   
a) Informe d'institucions financeres o, si pertoca, justificant l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'extracte d'aquests, en el cas en què la publicació d'aquests siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
XV. Solvència tècnica i professional (art. 131.2.m Llei Urbanística Valenciana)  
1. La justificació de la solvència tècnica i professional de l'urbanitzador s'acreditarà per un o més dels mitjans següents:   
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si s'escau, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, i s'inclouran els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en aquest cas davant de l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. Tot això s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys, un dels seus membres.  
XVI. Garanties  
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes que disposa la Llei 30/2007, de Contractes del Sector Públic, una garantia provisional equivalent al 2 per cent de l'estimació aproximada de les càrregues del programa, IVA no inclòs, la qual ascendeix a la quantitat que s'estableix en l'apartat K) de l'annex I.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolpament i l'execució dels programes d'actuació integrada, amb constitució de la garantia definitiva.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.   
4. La garantia definitiva, que caldrà constituir en la forma i als efectes que estableix la Llei 30/2007, de Contractes del Sector Públic, s'estableix en un 10 per cent del valor de les càrregues d'urbanització, IVA no inclòs, del programa d'actuació integrada aprovat. S'ingressarà dins del termini màxim de 15 dies comptador des de la notificació de l'acord d'aprovació i adjudicació del programa.  
5. Una vegada feta la substitució de la garantia provisional per la definitiva, si no arriba a formalitzar-se el contracte per causes imputables a l'adjudicatari, i l'administració resolguera el contracte per aquest motiu, podrà també confiscar-se de la garantia definitiva fins a l'import màxim de la provisional constituïda, d'acord amb el que disposa l'article 140.3 de la Llei 30/2007, de Contractes del Sector Públic.   
XVII. Presentació de proposicions  
1. Els qui desitgen prendre part en la licitació hauran de presentar en el termini i lloc que s'estableix en l'apartat L) de l'annex I, les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que els represente, i on s'indique el nom i cognoms o raó social del proponent amb la següent documentació en idioma castellà o valencià:  
Sobre A. Es presentarà amb el títol de «Documentació administrativa», i inclourà la documentació següent:  
A) Si concorre una societat mercantil, haurà de presentar una escriptura de constitució inscrita al Registre Mercantil. Si es tracta d'una agrupació d'interés urbanístic, caldrà presentar una escriptura pública de constitució, així com la inscripció al Registre d'Agrupacions d'Interés Urbanístic dependent de la conselleria competent en urbanisme.  
B) Els qui compareguen o firmen proposicions en nom d'un altre o en representació d'una societat o persona jurídica, han de presentar una escriptura de poder inscrita, si pertoca, al Registre Mercantil o registre públic corresponent.  
C) Quan l'oferent actue en nom propi i siga empresa individual, haurà de presentar el DNI o fotocòpia legalitzada d'aquest.  
D) Resguard acreditatiu d'haver constituït la garantia provisional en els termes exigits en la base XVI.  
E) Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, incloent trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F) Els documents que acrediten els requisits de solvència tècnica i professional, econòmica i financera.  
G) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si pertoca, al fur jurisdiccional estranger que poguera correspondre'ls.  
H) Acta notarial acreditativa d'haver-se practicat o intentat practicar els avisos a què es refereix l'article 134.4 de la Llei 16/2005, de 30 de desembre, de la Generalitat, Urbanística Valenciana. En tot cas, amb caràcter previ a l'adjudicació, l'Ajuntament requerirà a l'adjudicatari proposat l'acreditació documental íntegra d'aquestes actuacions.  
I) En cas de concórrer a la licitació unes quantes empreses, compromeses a la constitució d'una unió temporal, cada una d'aquestes haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'aquestes, i designant la persona o entitat que, durant la vigència del contracte, ha d'exercir la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
Sobre B «Alternativa tècnica», es presentarà obert.  
Sobre C «Proposició juridicoeconòmica», es presentarà en un sobre tancat.  
La documentació que consta en aquests dos últims sobres serà objecte de valoració a l'efecte d'aprovació del programa i adjudicació de la condició d'urbanitzador.  
2. Cada concursant no podrà presentar més d'una proposició. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'aquestes normes donarà lloc a la no-admissió de totes les propostes de programa presentades per aquest.  
3. Si l'últim dia del termini de presentació de proposicions coincideix en dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A aquest efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi afectat i en depositaran una còpia a la seu de l'Ajuntament, i els exposaran al públic pels seus propis mitjans, amb la inserció d'un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.  
XVIII. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:   
a) Identificació del document de planejament que regule l'ordenació detallada que s'ha de desenvolupar, si aquest ja haguera estat aprovat amb anterioritat a aquest concurs. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.  
b) Àmbit de l'actuació. Es permetrà la redelimitació de l'àmbit territorial que s'ha de programar per part de l'alternativa tècnica en les condicions establides en l'apartat M) de l'annex I. Si no n'hi ha una previsió expressa, únicament tindrà lloc quan tinga com a objecte l'ampliació de la xarxa primària i secundària prevista en el planejament vigent. En tot cas, s'ha d'assegurar el suplement de dotacions de xarxa primària i de xarxa secundària que exigisca l'ampliació i la seua deguda integració en l'estructura urbanística del pla.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si pertoca, estatuts i acords socials d'aquesta.  
e) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si pertoca, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si pertoca.  
i) Inventari preliminar d'aquelles construccions, plantacions i instal·lacions l'enderroc, destrucció o eradicació de les quals exigisca la urbanització.  
j) Estimació preliminar i general d'aquelles despeses d'urbanització variables l'import de les quals, fins i tot sent transferibles als propietaris, no es puga determinar per la concurrència d'ofertes.  
k) Si la proposta de programa modifica l'ordenació estructural, haurà d'incorporar la documentació establida per a aquests supòsits en la Llei Urbanística Valenciana, en el cas d'admetre's la dita possibilitat en l'apartat F) de l'annex I  
Haurà d'incloure's el compromís del licitador d'edificar de forma simultània a l'execució de la urbanització el percentatge mínim establit en l'apartat G) de l'annex I.  
XIX. Proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als següents aspectes, de conformitat amb el que estableix l'apartat N) de l'annex I:   
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el registre de la propietat, al compliment de les obligacions pròpies de tal urbanitzador, amb ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
D) Full resum de les dades econòmiques rellevants segons el model que s'aprove reglamentàriament.  
E) Descripció dels següents elements economicofinancers relatius a les càrregues urbanístiques:   
a) Pressupost de licitació de l'obra d'urbanització: amb l'abast previst en l'article 168.1.a i b), de la Llei Urbanística Valenciana.  
b) Cost de projectes: cost de redacció i direcció dels projectes tècnics, especificant cada projecte a què es refereix l'article 168.1.c de la Llei Urbanística Valenciana.  
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.  
g) Preu del sòl a l'efecte de canvi: preu del sòl que, en coherència amb el coeficient de canvi, computarà per a descomptar càrregues d'urbanització, en la retribució amb terrenys a l'urbanitzador. El preu que es determine no podrà incorporar com a part del valor del sòl el que derive de l'execució de les obres d'urbanització del programa.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que, acollits a aquestes, si és el cas, amb el suport d'una entitat financera degudament registrada.  
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
XX. Admissibilitat de variants (art. 131.2.g de la Llei Urbanística Valenciana)  
1. Únicament es consideraran variants les modificacions de caràcter tècnic i mai les de caràcter econòmic, sempre que aquestes últimes no alteren substancialment l'ordenació urbanística proposada.  
2. No es consideraran variants, i per això seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. En cas de declarar-se en l'annex I l'admissió de variants, cada aspirant a urbanitzador només podrà presentar una única variant.  
4. La presentació d'una variant en cap cas legitimarà la presentació d'una nova proposició juridicoeconòmica.  
5. L'Ajuntament podrà triar, entre l'alternativa tècnica original i la variada, aquella que millor satisfaça els interessos públics, aplicant-se-li la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, l'aspirant esmentat podrà presentar una alternativa tècnica, que no es considerarà variant del seu avanç de programació, tot això respecte del que disposen les bases generals i particulars que regulen el procediment.  
XXI. Criteris d'adjudicació (art. 286.1.j del Reglament d'Ordenació i Gestió Territorial i Urbanística).  
Els criteris d'adjudicació són els establits en l'apartat O) de l'annex I.  
XXII. Adjudicació del programa (art. 286.1.g del Reglament d'Ordenació i Gestió Territorial i Urbanística)  
1. L'aprovació del programa d'actuació integrada ha d'entendre's, en tot cas, condicionada a l'efectiva realització de les obres assenyalades en l'apartat P) de l'annex I.  
2. Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva en els termes que preveu la base XVI d'aquestes bases particulars i aportar el certificat positiu de trobar-se al corrent de les seues obligacions tributàries i amb la Seguretat Social i el resguard acreditatiu d'haver constituït la garantia definitiva del cost de les indemnitzacions, preus justos i despeses de reallotjament necessaris per a realitzar l'actuació, en la seua estimació preliminar fixada en l'alternativa tècnica, un 100% del cost de les obres d'urbanització complementàries i un 7% del cost de les obres d'edificació.  
XXIII. Formalització del contracte  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en un document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació, aquest últim com a fedatari públic, adjuntant-hi un exemplar de les bases generals i particulars de la programació.  
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
3. Si per una causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar-ne la resolució, seguint a aquest efecte el procediment establit en l'article 342 del Reglament d'Ordenació i Gestió Territorial i Urbanística, aprovat pel Decret 67/2006, del Govern Valencià, de conformitat amb el que disposa la Llei 30/2007, de Contractes del Sector Públic.  
XXIV. Dictamen del Consell del Territori i Paisatge (art. 286.1.c del Reglament d'Ordenació i Gestió Territorial i Urbanística)  
En els supòsits establits en la Llei Urbanística Valenciana haurà de demanar-se l'informe del Consell del Territori i Paisatge.  
XXV. Compliment  
1. El contracte s'entendrà complit amb motiu de l'adequada execució de la totalitat de les prestacions que s'hi inclouen, i s'extingirà una vegada l'urbanitzador l'haja complit de forma íntegra mitjançant la recepció de les obres d'urbanització a favor de l'Ajuntament. Les obres d'urbanització hauran de ser contractades amb subjecció al plec de condicions administratives que es deixa unit a aquestes bases particulars com a annex II.  
2. Una vegada finalitzades les obres d'urbanització, l'urbanitzador realitzarà un oferiment formal a l'Ajuntament de la recepció de les obres d'urbanització, després que l'urbanitzador haja tramés, de forma prèvia, tots els certificats d'obres, les factures emeses per l'empresari constructor i la documentació que justifique la liquidació i pagament efectiu de les obres i de les altres càrregues d'urbanització.  
3. Perquè puga operar la recepció definitiva de les obres, de forma tàcita o expressa, caldrà haver liquidat, de forma prèvia i definitiva, el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si pertoca, requerir a l'urbanitzador que esmene aquelles deficiències observades, amb la indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències observades, l'Ajuntament estendrà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense que hi haja una resposta administrativa expressa, o des que queden obertes a l'ús públic.  
6. El termini de garantia serà de dotze mesos des del moment que s'entenguen rebudes per l'Ajuntament. Durant aqueix període, el contractista respondrà dels defectes constructius que es manifesten. Finalitzat aquest període, pertocarà la devolució de les garanties prestades per l'adjudicatari, d'acord amb el que disposa la Llei 30/2007, de Contractes del Sector Públic.  
XXVI. Resolució  
1. Són causes de resolució del contracte les que disposa l'article 206 de la Llei 30/2007, de Contractes del Sector Públic, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.  
2. Són, en particular, causes de resolució del contracte les següents:   
a) La falta de prestació dins del termini de la garantia definitiva.  
b) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
c) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació s'hagen aturat o no es desenvolupen amb la regularitat adequada o amb els mitjans humans o materials necessaris per a la seua execució normal dins del termini. No obstant això, quan es done aquest supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies comptador des del requeriment.  
d) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A aquest efecte, es requerirà que la resolució del corresponent expedient sancionador haja esdevingut ferma o haja posat fi a la via administrativa.  
e) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'aquesta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè aquests puguen exercir plenament els drets que la Llei Urbanística Valenciana els atorga.  
f) La resolució anticipada de l'adjudicació per a la seua gestió directa per causa justificada d'interés públic, sense perjudici de les compensacions econòmiques que comporte i que haurà d'avaluar l'acord corresponent.  
g) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-ho o en paralitzen el desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions que pertoquen.  
h) La renúncia de l'urbanitzador davant d'una retaxació de càrregues fundada en una causa legal que implique un increment de l'import de les càrregues previst en la proposició juridicoeconòmica superior al 20%.  
i) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
j) El descobriment de condicions territorials no tingudes en compte en acordar el programa d'actuació i que facen legalment inviable la prossecució d'aquesta, sense perjuí de les compensacions que pertoquen, si és el cas, o de la possibilitat d'esmenar-ne les previsions, si això fóra possible, sense desvirtuar-les substancialment.  
k) Incórrer, el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.  
l) Les reiterades deficiències en l'execució del contracte.  
m) L'incompliment greu dels deures essencials de l'urbanitzador directament imposats per aquesta llei.  
n) L'incompliment d'alguns dels compromisos oferits.  
ñ) La caducitat del programa per transcurs del termini total per a escometre'l i, si pertoca, la pròrroga.  
o) El mutu acord entre l'Ajuntament i l'urbanitzador, sense perjudici de les indemnitzacions que, si és el cas, pertoquen en benefici dels propietaris de terrenys o altres afectats.  
p) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
q) La suspensió, per una causa imputable a l'Ajuntament, de la iniciació del contracte per un termini superior a sis mesos a partir de la data que s'hi assenyala per al seu començament.  
r) El desistiment o la suspensió del contracte per un termini superior a un any acordada per l'Ajuntament.  
3. Per a resoldre el contracte entre l'Ajuntament i l'urbanitzador serà preceptiva l'emissió prèvia d'un informe favorable pel Consell Superior de Territori i Urbanisme.  
4. L'Ajuntament, quan resolga l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
5. La resolució de l'adjudicació s'acordada per l'Ajuntament, amb l'audiència prèvia a l'urbanitzador per un termini de 10 dies hàbils, i amb el dictamen previ del Consell Superior de Territori i Urbanisme, que podrà ser instat també per l'urbanitzador. Sense perjudici de les responsabilitats econòmiques que pertoquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
XXVII. Prerrogatives de l'administració (art. 286.1.e del Reglament d'Ordenació i Gestió Territorial i Urbanística)  
L'Ajuntament té totes les prerrogatives que, en general, reconeix la legislació de contractes de les administracions públiques, entre aquestes, les d'interpretar aquest contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en aquestes bases i que siguen d'interés públic, acordar-ne la resolució i determinar els efectes d'aquesta.  
XXVIII. Jurisdicció competent (art. 286.1.f del Reglament d'Ordenació i Gestió Territorial i Urbanística)  
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
ANNEX I  
A) Objecte del contracte   
Àmbit d'actuació   
Unitat d'execució única del sector 3 residencial del sòl urbanitzable de Massalfassar (SUZ-3).  
Número d'expedient  
165/2009  
B) Ordenació urbanística   
Documentació urbanística   
Planejament supramunicipal   
No existeix per al seu àmbit.   
Planejament general   
Pla General d'Ordenació Urbana de Massalfassar, aprovat parcialment i definitivament per la Comissió Territorial d'Urbanisme de València en la sessió del dia 25 de setembre de 2008 (BOP de València núm. 88, de 15.04.2009).  
Planejament de desenvolupament o en tramitació   
Pla parcial del sector SUZ-3 residencial que establisca exclusivament la seua ordenació detallada, el qual haurà de presentar-se formant part de l'alternativa tècnica del programa d'actuació integrada per al seu desenvolupament i execució. Haurà de disposar d'estudi acústic específic, estudi d'integració paisatgística i estudi previ arqueològic.  
Paràmetres urbanístics   
Superfície de l'àmbit   
61.838,11 m²s.  
Classificació   
Urbanitzable.  
Qualificació   
Residencial.  
Aprofitament tipus   
0,63190833 UA/m².  
Xarxa primària   
Superfície de xarxa primària adscrita: 6.804,54 m²s.  
Superfície de xarxa primària inscrita: 15.698,32 m²s.  
Xarxa secundària   
La que es definisca en l'ordenació detallada del pla parcial, complint les directrius fixades en el Pla General.  
Altres paràmetres  
Edificabilitat bruta: 40.194,77 m²t.  
Índex de màxima edificabilitat: 0,65 m²t/ m²s.  
Nombre màxim d'habitatges: no s'imposa.  
C) Memòria de necessitats i objectius del programa d'actuació integrada.  
Obres generals   
Identificació   
Les obres de xarxa primària inscrita que s'imposen a càrrec del sector en la seua fitxa de planejament del Pla General i les altres que es definisquen en l'ordenació detallada del pla parcial.  
Descripció   
Són totes les obres d'urbanització definides en l'article 157 de la Llei 16/2005, de la Generalitat Valenciana, i les que, en particular, es concreten en els ulteriors apartats d'aquest document.   
Característiques   
- El pla parcial haurà d'incloure previsió de qualificació, dins de la xarxa secundària de dotacions públiques, de l'ampliació de l'actual equipament esportiu municipal i la seua zona verda perimetral a l'emplaçament previst en els plànols d'ordenació del Plan General.  
- Mantindrà també el pla parcial les alineacions de vial de caràcter vinculant que es dibuixen en els plànols d'ordenació del Pla General, sense perjudici de l'ajust que impose el disseny funcional de la via en el projecte d'urbanització. L'ordenació detallada emplaçarà, amb preferència en l'afrontament amb aquest vial, els equipaments públics no consuntius d'edificabilitat.  
Connexions   
Articularà el pla parcial la connexió del tram de la ronda perimetral (PRV) que discorre dins del perímetre del sector, amb altres trams principals de via, mitjançant l'adequat disseny de les rotondes de distribució necessàries, garantint-se, en tot cas, l'eliminació d'encreuaments de trànsit dens. Les rotondes hauran de projectar-se amb carril anular d'almenys 6 metres d'amplària i secció de vianants (exterior o interior) d'almenys 2 metres d'amplària. Els carrils d'entrada i eixida no tindran, en cap cas, secció transversal inferior a 5 metres, si són d'un sol carril, ni a 7 metres, si són de dos carrils. Les corbes a la ronda perimetral es projectaran amb un radi de gir mesurat a l'eix de la calçada que mai inferior a huit metres. L'ajust que instrumente el pla parcial, si pertoca, de la delimitació sectorial com a conseqüència de l'anterior, tindrà el caràcter previst en l'article 6.2 de les normes urbanístiques del Pla General, si compleix els requisits previstos en l'esmentat precepte. Els titulars de sòl afectat tindran condició d'interessats a l'efecte de la informació pública.  
Altres   
No es defineixen altres obres de la urbanització interior.  
Obres complementàries   
Identificació   
S'assumirà a càrrec dels aprofitaments urbanístics del sector la cessió i urbanització de la superfície del parc públic vinculada al seu desenvolupament (6.804,54 m²), i, amb els altres sectors residencials, en la proporció corresponent al seu aprofitament urbanístic, el cost d'execució de la pantalla acústica de separació amb la carretera CV-32.  
Descripció   
La del projecte municipal que es redacte a aquest efecte.  
Característiques   
Les del projecte municipal que es redacte a aquest efecte.  
Connexions   
No se'n defineixen.  
Altres  
No se'n defineixen.  
Infraestructures i dotacions complementàries.   
Identificació   
S'assumirà així mateix, a càrrec dels aprofitaments urbanístics, el cànon de sanejament per a suplement i connexió de la xarxa de sanejament i depuració d'aigües residuals; i la garantia de compliment dels límits d'abocament establits en l'ordenança municipal d'abocaments o, si no n'hi ha, en el model d'ordenança d'abocaments de l'Entitat de Sanejament de la Generalitat Valenciana.  
Descripció   
No es defineix.  
Característiques   
No se'n defineixen.  
Connexions   
No se'n defineixen.  
Altres   
No se'n defineixen.  
Informes preceptius   
Carreteres   
Domini públic hidràulic   
Abans d'iniciar les obres d'urbanització, ha de sol·licitar-se a l'organisme de conca la concessió de l'aigua necessària per a abastir la nova demanda generada, i el promotor del programa haurà de presentar a aquest efecte la documentació necessària que possibilite la sol·licitud municipal, o d'una altra administració competent, per a la concessió dels recursos.  
Ferrocarrils   
No és necessari.  
Domini públic maritimoterrestre   
No és necessari.  
Altres   
No són necessaris.  
Característiques del PMS   
Nombre de parcel·les   
La programació del sector haurà d'afectar el 10% de l'edificabilitat a la promoció d'habitatges subjectes a algun règim de protecció pública, particularment l'excedent d'aprofitament de titularitat municipal.  
Ubicació   
La que es concreta en el corresponent plànol unit a les bases particulars.  
Ús   
No es defineix.  
Altres  
No se'n defineixen.  
Cronograma   
Termini d'urbanització   
Màxim de vint-i-quatre mesos.  
Termini d'edificació   
Màxim de cinc anys a partir de la recepció de la urbanització.  
Altres   
No se'n defineixen.  
Cessió de l'article 13.6 de la Llei d'Ordenació del Territori i Protecció del Paisatge   
No pertoca.  
Programes de restauració paisatgística   
No existeixen. Si pertoca, podrà definir-ne el contingut l'estudi d'integració paisatgística.  
D) Fitxa de gestió   
Descripció del sector   
Denominació del sector   
SUZ-3 (sector núm. 3 residencial).  
Classe de sòl  
Urbanitzable  
Número   
3  
Paràmetres d'edificabilitat   
Superfície del sector   
61.838,11 m²s.  
Edificabilitat bruta   
40.194,77 m²t.  
Índex d'edificabilitat màxima  
0,65 m²t/ m²s.  
Edificabilitat parcial   
No se'n defineixen.  
Índex d'edificabilitat parcial  
No se'n defineixen.  
Usos globals i incompatibles   
Ús dominant  
Residencial (unitari i múltiple).  
Usos compatibles   
Terciari (activitats en local de superfície igual o menor de 800 m²; activitats innòcues o qualificades de baix índex, graus 1 a 3 del nomenclàtor vigent; establiments públics i recreatius amb aforament no superior a 100 persones, ni destinats a discoteques o a sales de jocs recreatius o d'atzar; activitats amb una potència instal·lada no superior a 20 kW); Dotacional (en general); Tallers artesanals (activitats en local de superfície igual o menor de 400 m²; activitats innòcues o qualificades de baix índex, graus 1 a 3 del nomenclàtor vigent; activitats amb una potència instal·lada no superior a 20 kW).  
Usos prohibits   
Magatzems (en general); Industrial (en general); Terciari (activitats en local de superfície major de 800 m²; activitats qualificades d'alt índex, graus 4 i 5 del nomenclàtor vigent; establiments públics i recreatius amb un aforament superior a 100 persones, o destinats a discoteques o a sales de jocs recreatius o d'atzar; activitats amb una potència instal·lada superior a 20 kw); Tallers artesanals (activitats en local de superfície major de 400 m²; activitats qualificades d'alt índex, graus 4 i 5 del nomenclàtor vigent; activitats amb una potència instal·lada superior a 20 kw); els altres usos la compatibilitat dels quals no es declara expressament.  
Gestió   
Unitat d'execució   
Única (que es delimitarà i justificarà en el pla parcial).  
Àrea de repartiment   
AR-6 del Pla General.  
Aprofitament tipus   
0,34230198 UA/ m².  
Gestió: Elements estructurals adscrits  
S'assumirà a càrrec dels aprofitaments urbanístics del sector la cessió i urbanització de la superfície de parc públic vinculada al seu desenvolupament (6.804,54 m²) i, amb els altres sectors residencials, en la proporció corresponent al seu aprofitament urbanístic, el cost d'execució de la pantalla acústica de separació amb la carretera CV-32.  
Gestió: Condicions per a la redelimitació   
Les de l'article 50 de les normes urbanístiques del PGOU.  
Condicions de desenvolupament   
Les de l'article 42 de les normes urbanístiques del PGOU.  
Condicions relatives a la unitat d'execució   
Les de l'article 49 de les normes urbanístiques del PGOU i les establides en la normativa urbanística vigent.  
E) Criteris i objectius territorials: directrius definitòries de l'estratègia d'evolució urbana   
Sostenibilitat   
Utilització racional del sòl  
No se'n defineixen.  
Recursos hídrics  
El promotor del programa ha de presentar amb l'alternativa tècnica la documentació necessària que possibilite la sol·licitud municipal, o d'una altra administració competent, per a la concessió dels recursos.  
Protecció del medi natural  
No se'n defineixen.  
Patrimoni cultural  
No se'n defineixen.  
Patrimoni rural  
No se'n defineixen.  
Prevenció de riscos naturals o induïts  
No se'n defineixen.  
Ordenació del litoral  
No se'n defineixen.  
Paisatge  
El promotor del programa ha de presentar amb l'alternativa tècnica el corresponent estudi d'integració paisatgística.  
Qualitat de vida  
Millora d'entorns urbans   
S'assumirà a càrrec dels aprofitaments urbanístics del sector, en la proporció corresponent al seu aprofitament urbanístic, el cost d'execució de la pantalla acústica de separació amb la carretera CV-32.  
Transport públic   
No se'n defineix.  
Equipaments i dotacions públiques   
- El pla parcial haurà d'incloure previsió de qualificació, dins de la xarxa secundària de dotacions públiques, de l'ampliació de l'actual equipament esportiu municipal i la seua zona verda perimetral a l'emplaçament previst en els plànols d'ordenació del Plan General.  
Accés a l'habitatge   
El pla parcial del sector haurà d'afectar el 10% de l'edificabilitat a la promoció d'habitatges subjectes a algun règim de protecció pública, particularment l'excedent d'aprofitament de titularitat municipal.  
F) Criteris d'ordenació urbanística   
Criteris d'ordenació urbanística   
Zones verdes   
Seran aplicables els que deriven del Pla General i de la legislació urbanística.  
Terciari   
Seran aplicables els que deriven del Pla General i de la legislació urbanística.  
Dotacional   
Seran aplicables els que deriven del Pla General i de la legislació urbanística.  
Estacionaments   
Seran aplicables els que deriven del Pla General i de la legislació urbanística.  
Places d'aparcament públiques   
Densitat d'habitatges (opcional)   
45 habitatges/hectàrea.  
Parcel·la mínima   
Se'n determinaran les condicions en el mateix pla parcial.   
Altres   
Seran aplicables els que deriven del Pla General i de la legislació urbanística, i no s'admetrà la modificació de l'ordenació estructural que s'hi inclou.  
G) Objectius d'edificació   
Edificacions privades d'interés social   
Ubicació   
No se'n defineix.  
Descripció   
No se'n defineix.  
Altres  
No se'n defineixen.  
Condicions de les parcel·les edificables   
Volum   
Se'n determinaran les condicions en el mateix pla parcial.  
Forma   
Se'n determinaran les condicions en el mateix pla parcial.  
Condicions estètiques   
Se'n determinaran les condicions en el mateix pla parcial.  
Altres   
Se'n determinaran les condicions en el mateix pla parcial.  
Reserves d'aparcament   
Nombre  
Seran aplicables els que deriven del Pla General i de la legislació urbanística.  
Característiques   
Seran aplicables els que deriven del Pla General i de la legislació urbanística.  
Ubicació   
No se'n defineixen.  
Altres   
No se'n defineixen.  
Simultaneïtat d'urbanització i edificació   
Se subjectarà a les condicions del plec annex a les bases generals de programació.   
H) Prescripcions tècniques dels documents d'ordenació i gestió   
Prescripcions tècniques   
Pla parcial   
Seran aplicables els que deriven del Pla General i de la legislació urbanística.  
Document de justificació d'integració territorial  
No cal.  
Estudi de paisatge   
No cal; n'hi haurà prou amb el d'integració paisatgística.  
Altres  
No se'n defineixen.  
Prescripcions formals   
Maqueta   
No cal.  
Suport   
Tota la documentació haurà de presentar-se degudament firmada per tècnics competents per a la seua redacció, amb el visat col·legial si pertoca, en suport paper per quadruplicat exemplar, i en suport digital.  
Digital   
La documentació que haja de presentar-se en suport digital, ho serà per als textos en format amb extensió doc (Word), per als quadres i taules en format amb extensió xls (Excel), i per als plans en format amb extensió dwg, sempre versions recents, així com, a més, en format amb extensió pdf sense protecció.  
Altres   
I) Preu de licitació   
En xifra   
4.980.000,00  
En lletra   
Quatre milions noranta-huit mil euros.  
J) Terminis màxims de desenvolupament i execució del programa   
Termini total   
Cinc anys.  
Terminis parcials   
- Per a la selecció d'empresari constructor   
Quatre mesos (art. 157 a 170 del ROGTU).  
- Per a la presentació del projecte de reparcel·lació   
Quatre mesos.  
- Per a la iniciació de les obres d'urbanització   
Un mes a partir de l'aprovació i inscripció del projecte de reparcel·lació.  
- Per a l'acabament de les obres d'urbanització   
Trenta-sis mesos, comptadors a partir de la firma de l'acta de replantejament.  
Termini màxim d'edificació dels solars   
Cinc anys (art. 495.1 del ROGTU)  
Termini màxim de pròrroga del termini d'edificació  
El derivat del que disposen els articles 198.2 de la LUV.  
K) Garanties   
Garantia provisional (xifra)   
99.600 € (2% del pressupost de l'apartat I)  
Garantia provisional (lletra)   
Noranta-nou mil sis-cents euros.  
Garantia definitiva  
10% del pressupost de càrregues d'urbanització aprovat.  
L) Presentació de proposicions   
Termini (si no n'hi ha previsió expressa, serà de tres mesos a partir de la data d'enviament de l'anunci al DOUE)  
Raons de dificultat o complexitat tècnica que justifiquen l'augment del termini   
No se'n determinen.  
Termini imposat per raons de dificultat o complexitat tècnica  
No se'n determina.  
Lloc   
Registre General de l'Ajuntament.  
Horari   
De 09.00 a 14.00 hores, de dilluns a divendres, excepte dies administrativament inhàbils.  
M) Redelimitació de l'àmbit territorial  
Condicions perquè es permeta  
Les de l'article 50 de les normes urbanístiques del PGOU.  
N) Proposició juridicoeconòmica   
Relacions entre l'urbanitzador i els propietaris   
Modalitat de retribució   
La determinada en la proposició juridicoeconòmica que aprove l'administració.  
Possibilitat d'optar per la retribució en metàl·lic   
La que derive de la mateixa legislació urbanística quant a la modalitat de retribució establida en el programa aprovat.  
Mode   
El determinat en la proposició juridicoeconòmica que aprove l'administració.  
Condicions   
Les que deriven de la mateixa legislació urbanística quant a la modalitat de retribució establida en el programa aprovat.  
Termini   
El que derive de la mateixa legislació urbanística quant a la modalitat de retribució establida en el programa aprovat.  
Drets d'adjudicació   
Els determinats en el pla parcial i programa que aprove l'administració.  
Parcel·la mínima   
La determinada en el pla parcial que aprove l'administració.  
Aprofitament subjectiu   
El determinat en el programa que aprove l'administració.  
Superfície mínima de la parcel·la aportada per a ser adjudicatari   
La determinada en el programa que aprove l'administració.  
Terrenys a disposició de l'urbanitzador   
Els determinats en el programa que aprove l'administració.  
Titularitat   
La determinada en el programa que aprove l'administració.  
Identificació registral   
La determinada en el programa que aprove l'administració.  
Elements econòmics   
Pressupost de licitació d'urbanització interna i execució d'infraestructures exteriors (1)  
4.200.000   
Cost de projectes (2)  
336.000 € (8% del pressupost de licitació assenyalat)  
Despeses de gestió (3)  
168.000 € (4% del pressupost de licitació assenyalat)  
Benefici de l'urbanitzador (4)  
420.000 € (10% del pressupost de licitació assenyalat)  
Pressupost total de càrregues d'urbanització (5)  
5.124.000 € (sumatori dels anteriors 1+2+3+4)  
Coeficient de canvi   
Ha de determinar-se en la proposició juridicoeconòmica (art. 127.2 de la LUV)  
Preu del sòl a efectes del canvi   
Ha de determinar-se en la proposició juridicoeconòmica (art. 127.2 de la LUV)  
Finançament   
L'agent urbanitzador, al marge d'altres despeses imputables a la programació per la seua mateixa naturalesa, haurà de finançar, per al pagament a l'administració a càrrec de l'actuació programada, les inversions següents:  
a) 700.000 €, en concepte de despeses d'urbanització del sistema general adscrit parc públic.  
b) 74.700 € (1,5% del pressupost d'execució material de les obres segons acord d'adjudicació del contracte), en concepte de despeses de supervisió tècnica de la documentació del programa que han de desenvolupar els serveis tècnics municipals.  
c) 24.900 € (0,5% del pressupost d'execució material de les obres segons l'acord d'adjudicació del contracte), en concepte de control de qualitat de les obres d'urbanització interna i de les infraestructures exteriors.  
d) L'import del cànon de sanejament que fixe a càrrec de l'actuació l'entitat de Sanejament de la Generalitat Valenciana  
O) Criteris d'adjudicació   
  
P) Adjudicació connexa o condicionada   
Actuacions prèvies o simultànies a les que es condiciona la realització del programa d'actuació   
No se'n determinen.  
Obligacions econòmiques necessàries per a compensar els afectats per l'actuació més costosa a càrrec dels d'altres que es beneficien d'aquella per concentrar-s'hi obres o sobrecostos d'utilitat comuna.  
   
L'urbanitzador designat assumirà, igual que els d'altres sectors del sòl urbanitzable residencial, el cànon d'urbanització corresponent al cost d'execució de la pantalla acústica de separació amb la carretera CV-32 en proporció als seus respectius aprofitaments. La repercussió interna del cànon sobre els propietaris de sòl afectats per la programació serà assumida, dins de cada sector, pel seu respectiu agent urbanitzador, el qual ha d'assumir per a exercir la dita condició, el compromís previ del seu pagament.  
ANNEX II   
Plec tipus de clàusules particulars per a la contractació de les obres d'urbanització (aquest annex està disponible en la pàgina web municipal ).  
Massalfassar, 1 d'abril de 2010.- L'alcalde: Joaquín Soler Garibo.